Obrazloženje skraćenog roka savjetovanja:

Predlaže se žurna izmjenu Pravilnika o minimalnim uvjetima za pružanje socijalnih usluga samo u dijelu uvjeta za radno mjesto odgajatelja s obzirom da postoji veliki problem sa zapošljavanjem odgajatelja i zbrinjavanjem djece koju je neophodno izdvojiti iz vlastite obitelji.

Sukladno članku 79. stavku 1. podstavku 3. važećeg Pravilnika o minimalnim uvjetima za pružanje socijalnih usluga („Narodne novine “ , br. 40/14, 66/15, 56/20, 28/21 i 144/21 ), na radno mjesto odgajatelja može se zaposliti osoba koja ima završen preddiplomski ili diplomski sveučilišni studij iz područja društvenih znanosti – polja edukacijsko-rehabilitacijskih znanosti, socijalne djelatnosti, kineziologije, logopedije, pedagogije i psihologij e. Navedena odredba u praksi odnosno kod ispunjavanja uvjeta za pružanje usluge smještaja i organiziranog stanovanja predstavlja problem s obzirom da je postojeće profile radnika teško naći na tržištu rada.

Sukladno članku 331. Zakona o socijalnoj skrbi („Narodne novine„ broj 18/2022 i 46/22) koji je stupio na snagu dana 17.2. 2022., do stupanja na snagu novih provedbenih propisa iz članka 330. ovoga Zakona ostaju na snazi stari Pravilnici, a rok za donošenje novih provedbenih propisa je šest mjeseci od dana stupanja na snagu novog Zakona, odnosno kolovoz ove godine.

Obzirom na važnost te žurnost donošenja pravilnika, odnosno poštivanja zakonskog roka provodi se skraćeno savjetovanje sa zainteresiranom javnošću (e-savjetovanje) u trajanju od 15 dana.